KIRJALLINEN KYSYMYS E-1240/02 esittäjä(t): Theresa Zabell (PPE-DE) komissiolle. Eri lentoyhtiöt.



Virallinen lehti nro 277 E , 14/11/2002 s. 0168 - 0168



KIRJALLINEN KYSYMYS E-1240/02 esittäjä(t): Theresa Zabell (PPE-DE) komissiolle (30. huhtikuuta 2002) Aihe: Eri lentoyhtiöt Mitä mieltä komissio on siitä, että kansalainen ostaa lentolipun tietyn lentoyhtiön tässä tapauksessa SN Brussels Airlines lennolle tiettyyn hintaan ja matkan järjestäjänä, ilman mitään ennakkoilmoitusta, onkin sitten jokin toinen lentoyhtiö, jolla on halvemmat hinnat, ja matka tehdään sen koneella? Loyola de Palacion komission puolesta antama vastaus (14. kesäkuuta 2002) Yhteisön lentoliikenteen harjoittajien pääsystä yhteisön sisäisen lentoliikenteen reiteille 23. heinäkuuta 1992 annetun neuvoston asetuksen 2408/92/ETY(1) 7 artiklassa todetaan seuraavaa: Asianomaisten jäsenvaltioiden on annettava yhteisön lentoliikenteen harjoittajille lupa yhdistellä lentoliikennettä ja käyttää samaa lennon numeroa. Tätä kutsutaan yhteisten tunnusten käytöksi (code sharing). Yhteisten tunnusten käyttö antaa lentoliikenteen harjoittajille mahdollisuuden tarjota matkustajille enemmän palveluita kuin jos se hoitaisi kaiken itse. Komissio on kuitenkin vahvasti sitä mieltä, että matkustajille on ilmoitettava lentoliikenteen harjoittajan nimi siinä vaiheessa, kun he varaavat liput, jotta matkustajat voivat valita käyttämänsä lentoyhtiön tietoisesti. Komissio on myös sitä mieltä, että on tärkeä kysymys, mikä lentoyhtiö on laillisesti vastuussa sopimuksen noudattamisesta. Tietokonepohjaisia paikanvarausjärjestelmiä koskevan yhteisön lainsäädännön(2) mukaan tällaista järjestelmää käyttävän on ilmoitettava lennon suorittava yhtiö. Monet lentoyhtiöt ovat myös allekirjoittaneet ja soveltavat asteittain matkustajapalvelusopimusta, jonka mukaan matkustajille muun muassa ilmoitetaan lennon suorittava yhtiö. Jää nähtäväksi, saavutetaanko tyydyttäviä tuloksia. Komissio aikoo ottaa siksi uudelleen esille kysymyksen siitä, saako matkustaja riittävästi tietoa ennen varauksen tekemistä. Asiaa käsitellään lentoyhtiöiden sopimuksia koskevassa keskusteluasiakirjassa, jonka komission yksiköt pian julkaisevat. Saatuaan ja analysoituaan vastaukset komissio tekee päätöksen lisätoimista, joilla varmistetaan se, että matkustajat saavat riittävästi tietoa. Mitä tulee vastuuseen, komission yksiköt esittävät lentoyhtiöiden sopimuksia koskevassa keskusteluasiakirjassaan kysymyksen siitä, onko vastuu sopimuksen noudattamisesta lentoliikenteen harjoittajalla vai sopimuksen tehneellä ja lentoliikennettä harjoittavalla yhtiöllä yhdessä. Mitä tulee hintaeroihin, lentoliikenteen kuljetus- ja rahtimaksuista 23. heinäkuuta 1992 annettu neuvoston asetus 2409/92(3) antaa lentoyhtiöille vapauden asettaa omat hintansa. Komissio uskoo, että tämä on merkityksellistä kilpailun kannalta, joka vaikuttaa hintoja alentavasti ja antaa kuluttajille mahdollisuuden valita eri lentoyhtiöiden välillä. Kuten sanottu, on hyvin tärkeää, että kuluttajilla on päätöstä tehdessä tarpeeksi tietoa. (1) EYVL L 240, 24.8.1992. (2) Neuvoston asetus N:o 2299/89 sellaisena kuin se on muutettuna asetuksilla 3089/93 ja 323/99, EYVL L 220, 29.7.1989. (3) EYVL L 240, 24.8.1992.